TZK - PULS
Osnovne informacije i mjerenje
Testiranje vaše tjelesne kondicije treba uključiti i mjerenje vašeg pulsa u stanju mirovanja i poslije napora, dakle kad mirno sjedite i vaše srce nije izloženo nikakvom naporu, odnosno nakon vježbanja i izlaganja naporu.   
Stručni izraz srčana frekvencija, poznat i kao bilo ili puls jest broj otkucaja srca u minuti. Idealan puls u stanju mirovanja je između 60 i 90 otkucaja u minuti. On može biti sporiji ako ste sportaš ili ste genetski predisponirani na niži puls; može biti i brži ako ste nervozni ili ste pak nedavno popili tri kave. Osim kofeina, puls mogu ubrzati stres i lijekovi.
Nakon mjesec dana ili dva redovita vježbanja srčana frekvencija se obično smanjuje. To znači da je vaše srce postalo djelotvornije. Može mu biti potrebno samo 80 otkucaja u minuti kako bi kroz njega protekla ista količina krvi za koju mu je prije bilo potrebno 90 otkucaja.
 Puls najlakše možete izmjeriti na ručnom zglobu. Blago postavite srednji prst i kažipst na unutarnju stranu ručnog zgloba druge ruke, odmah ispod korijena palca. Kod većine ljudi vidljiva je blijeda plavičasta linija radijalne arterije. Brojite udarce jednu minutu.
Kako izmjeriti otkucaje srca ?
Otkucaje srca trebate mjeriti u nekoliko situacija i u nekoliko navrata kako biste dobili pravilne rezultate. Prvo mjerite otkucaje u stanju mirovanja zatim nakon vježbanja.
· Pronađite puls na vratu, prsima ili zglobu ruke
· Najbolje je koristiti arteriju koja prolazi ručnim zglobom
· Ne opipavajte pomoću palca nego jagodicama kažiprsta i srednjeg prsta
· Nakon što ste pronašli arteriju, nježno namjestite prste na nju i počnite brojati
· Brojite 10 (x 6), 20 (x 3) ili 30 (x 2) sekundi
· Dobivene brojeve pomnožite sa 6, 3 ili 2 kako bi dobili točan broj otkucaja u minuti
· Ponovite postupak odmah nakon izvođenja tjelesne aktivnosti

Optimalan broj otkucaja srca
Brojka srčanog ritma ovisi o kondiciji pojedinca, kao i o starosnoj skupini kojoj pripada. Također, ako uzimate različite tablete za spuštanje tlaka, dijabetes ili slično, optimalne granice srčanog ritma za vas nisu iste i bilo bi najbolje da se posavjetujete s liječnikom.
Optimalan broj otkucaja srca u minuti za vrijeme mirovanja je između 60 i 80. Idealnu brojku otkucaja srca tijekom vježbe najbolje će odrediti vaš liječnik. 
Osobe koje su aktivnije i bave se nekim sportom trebale bi se više približavati donjim graničnim vrijednostima. Ako niste tjelesno aktivni i srednja vam je kondicija, normalno je da se približavate gornjim graničnim vrijednostima. Kada saznate koji vam je idealan broj otkucaja srca, iskoristite tu informaciju i prilagodite intenzitet vježbanja idealnom pulsu. S obzirom na srčani ritam, usporite ili ubrzajte s vježbama.
Visoki broj otkucaja srca
Visoki broj otkucaja srca prilikom odmaranja pokazuje na temeljne medicinske probleme. Ako vam je broj otkucaja pri mirovanju između 60-80 radi se o normalnom stanju, no ako je veći od 80 trebate se što prije konzultirati s liječnikom. Visoki otkucaji srca mogu ukazivati na bolest štitnjače ili anemije. Potrebno je piti što više tekućine i zdravo se hraniti.
Niski broj otkucaja srca
Usporeni rad srca i otkucaji niži od optimalnog mogu biti uzrokovani raznim utjecajima. Pojedini lijekovi koji bi mogli utjecaj su oni za liječenje visokog krvnog tlaka i aritmije. Ako se radi o starijoj dobi, trebate provjeriti radi li se o srčanim problemima koji se javljaju prilikom procesa starenja.
Ako često imate neke od ovih simptoma, moguće je da imate nizak broj otkucaja srca: umor i slabost, vrtoglavica, nesvjestica i kratkoća daha. Do ovih simptoma dolazi radi usporenog rada srca zbog kojeg mozak i tijelo ne mogu dobiti dovoljno krvi.
Savjeti za postizanje pravilnog rada srca i srčanog ritma
Na zdravlje srca utječe i zdravlje naših arterija i vena. Loše navike koje se ponavljaju smanjuju zdravlje žila i zdravlje srca. Ovo su savjeti kojih bi se trebali držati za održavanje pravilnog rada srca:
· Kontrolirajte svoju tjelesnu težinu i opseg struka kroz zdravu prehranu i hidrataciju organizma
· Prestanite pušiti i redovno se rekreirajte i bavite sportom
· Pokušajte se baviti aktivnostima barem 30 minuta dnevno
· Ako primijetite da imate problema s radom srca, redovito radite pretrage krvi i masnoća u krvi
· Mjerite si tlak i otkucaje srca i ako primijetite promjenu ili odskakanje od optimalnih vrijednosti, obratite se liječniku
· Uz sve navedeno, ne zaboravite dovoljno spavati i opuštati se barem jednom dnevno kako bi otpustili sav stres iz svoga tijela

